Kako funkcioniše Amerika: Okrug Montgomeri
Okrug Montgomeri u državi Merilend je generalno uspešna zajednica u neposrednoj blizini prestonice, sa natprosečnom stopom opšteg obraz
Za mnoge izvan Sjedinjenih Država, Bela kuća i Kongres upravljaju Amerikom. Međutim, za većinu Amerikanaca, lokalne vlade u njihovim gradovima i okruzima, brinu o većini stvari. Uz te lokalne vlade su grupe građana, koje vrše pritisak radi promena koje će poboljšati život. U prvom nastavku naše serije, saradnik Glasa Amerike Džefri Jang, govori o okrugu Montgomeri i njegovom centralnom gradu Rokvilu u državi Merilend. To je generalno uspešna zajednica u neposrednoj blizini prestonice, sa natprosečnom stopom opšteg obrazovanja i mesečnih prihoda. Okrug Montgomeri, naravno, ima i svoje probleme. Okrug Montgomeri u Merilendu. Prostire se severno i zapadno od Vašingtona. Skoro milion ljudi već živi u njemu, ali se broj stanovnika povećava. Okrug Montgomeri je raznolik – prostire se na gotovo 1300 kvadratnih kilometara. «Severni deo okruga su farme. To je njegov ruralni deo. Međutim, kuće se grade sve više prema severu i popunjavaju ga, a južni deo okruga je već veoma urban i prilično liči na Vašington DC», kaže stanovnica okruga Montgomeri. Zbog toga, taj okrug ima probleme koje imaju i veliki gradovi kao što su kriminal, saobraćaj i razvojni planovi. Susedstva odslikavaju različite nivoe porodičnih prihoda. Tu su grandiozne porodične kuće i one druge, mnogo umerenije; neke od njih su nove, dok su druge stare i stotinu godina. Tu su i stambene zgrade u kojima stanuje mnogo porodica. Okrug na prvi pogled deluje veoma prosperitetno, ali su tu i siromašni delovi sa stambenim jedinicima za porodice sa malim prihodima. Međutim, većina stanovnika, bez obzira na kuću i susedstvo u kojem živi, želi javnu bezbednost, dobro obrazovanje za decu i mogućnost boljeg življenja. Ljudi se doseljavaju u okrug Montgomeri sa svih strana sveta, donoseći sa sobom svoj jezik, kulturu i veru. «Jedan od mojih komšija je Anglosaksonac, jedan je sa Bliskog istoka, još jedan je iz Kine, a mi smo došli iz Indije, tako da je ovo veoma raznolik okrug», kaže stanovnik okruga. Okrug je upravo zbog te internacionalne raznolikosti veoma zanimljiv. To takođe znači da je važno da se svako uključi u tu mešavinu. Okrug ima sopstvenu vladu, kao i svoje posebne celine i gradiće kao što je Rokvil. Te lokalne vlade – ne federalna vlada u Vašingtonu – brinu se o školama, putevima, javnim bibliotekama i ostalim službama i servisima koji se koriste svakodnevno. Sve te službe su dostupne i u neprekidnom kontaktu sa javnošću, a lokalni štampani i elektronski mediji izveštavaju o svim vidovima života u okrugu. Međutim, u okrugu Montgomeri ima još mnogo čega drugog sem stanovnika i vlade. Tu su na primer grupe građana koje pomažu drugima, bilo da se radi o rekreaciji, promeni odluka ili pripremi hrane za sirotinju. «Ljudi pomažu ljudima. To je smisao reči ‘zajednica’», kaže član zajednice u Montgomeriju. Bilo da pomažu drugima direktno, ili radeći sa lokalnim vlastima povodom važnih pitanja, u okrugu Montgomeri i gradu Rokvilu ima i mnogo građanskog angažovanja. U narednim delovima ove serije, istraživaćemo kako ljudi - da bi poboljšali život – rade zajedno i sarađuju.